Joan Crawford

Džoana Kroford (, tikrasis vardas Lucille Fay LeSueur, 190? m. kovo 23 d. San Antonijus, JAV – 1977 m. gegužės 10 d. Niujorkas, JAV) – amerikiečių teatro, kino ir televizijos aktorė.

Biografija 
Būsimoji aktorė gimė kaip Liusilė Fei Lesjuer (Lucille Fay LeSueur) San Antonijuje, Teksase. Ji buvo antrasis statybininko Tomaso E. Lesjuero (Thomas E. LeSueur) ir Anos Bel Džonson (Anna Bell Johnson, vėliau žinomos kaip Anna Cassin), vaikas. Džoanos Kroford protėviai buvo prancūzai hugenotai, anglai, olandai ir airiai. Dž. Kroford tėvas paliko šeimą, kai jai buvo 10 mėnesių.

Prieš debiutuodama Brodvėjuje, Dž. Kroford keliaujančiose teatro trupėse dirbo šokėja. 1925 m. ji pasirašė sutartį su kino kompanija „Metro-Goldwyn-Mayer“ (MGM). Pradžioje buvo nusivylusi jai siūlomų vaidmenų pasirinkimu ir kokybe, tad surengė savęs populiarinimo kampaniją ir 3-iojo dešimtmečio pabaigoje visoje šalyje išgarsėjo kaip „tauškutė“ (; JAV 3-iajame dešimtmetyje tai buvo jaunų emacipuotų moterų pravardė). 4-ajame dešimtmetyje pasiekė šlovę ir varžėsi su MGM bendražygėmis Norma Šyrer ir Greta Garbo. Dž. Kroford dažnai vaidindavo sunkiai dirbančias, įsimylėjusias ir praturtėjusias jaunas moteris. Istorijos „iš piemenaitės į karalaitę“ Didžiosios depresijos metais patiko žiūrovams ir buvo ypač mėgstamos moterų. Dž. Kroford tapo viena ryškiausių Holivudo žvaigždžių ir viena geriausiai apmokamų moterų JAV, tačiau jos filmai ėmė darytis nepelningi ir 4-ojo dešimtmečio pabaigoje buvo priskirti prie nuostolingųjų.

Beveik dvejus metus nesirodžiusi ekrane, Dž. Kroford grįžo su filmu „Mildred Pirs“ („Mildred Pierce“, 1945), už kurį, kaip geriausia aktorė, 1946 m. buvo apdovanota „Oskaru“. 1955 m. ji pradėjo bendradarbiauti su „Pepsi-Cola“, ištekėjusi už kompanijos „PepsiCo“ pirmininko ir vyriausiojo vykdomojo direktoriaus Alfredo Stylo. Po A. Stylo mirties 1959 m., Dž. Kroford perėmė įmonėje jo pareigas, o 1973 m., sulaukusi oficialiai 65 m., iš šių pareigų pasitraukė.

7-ajame dešimtmetyje ji ir toliau nuolat pasirodydavo kine ir televizijoje, tačiau vėliau tapo matoma rečiau, o 1970 m. suvaidinusi britų siaubo filme „Trogas“ („Trog“), Dž. Kroford liovėsi filmuotis. Paskutinį kartą viešumoje matyta 1974 m., o po to, kai buvo išspausdintos negražios jos, ligotos, nuotraukos, Dž. Kroford pasitraukė iš viešojo gyvenimo ir vis labiau šalinosi visuomenės.

Dž. Kroford 1977 m. gegužės 10 d. patyrė širdies smūgį ir mirė savo namuose Lenoks Hile, Niujorke. Oficialiai buvo nurodoma, kad jai buvo sukakę 69 m.

Dž. Kroford buvo ištekėjusi keturis kartus. Pirmosios trys santuokos baigėsi skyrybomis; paskutinė baigėsi jos vyro Alfredo Stylo mirtimi. Dž. Kroford buvo įsivaikinusi penkis vaikus, vieno iš jų biologinė motina pareikalavo vaiką grąžinti ir Dž. Kroford šį norą įvykdė. Jos santykiai su dviem vyresniaisiais vaikais, Kristina (Christina) ir Kristoferiu (Christopher), buvo sudėtingi. Dž. Kroford juodu išbraukė iš paveldėtojų sąrašo, o po jos mirties Kristina parašė „demaskuojančius“ atsiminimus „Mommie Dearest“ („Brangiausioji mamytė“), kuriuose teigia visą gyvenimą iš motinos patirdavusi fizinį ir psichologinį smurtą.

1999 m. Amerikos kino institutas 100-o geriausių aktorių Amerikos kino istorijoje sąraše Dž. Kroford skyrė 10-ąją vietą.

Nuorodos 
 Dž. Kroford filmografija
 Dž. Kroford apdovanojimai ir nominacijos

Pastabos

Išnašos 

JAV aktoriai